Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Lielbritānijā svētdien streiku sākuši Felikstovas konteinerostas strādnieki. Tā ir lielākā šāda veida osta valstī un var radīt nopietnas preču piegādes problēmas.

Organizētāji informēja, ka streikā no svētdienas līdz 29. augustam piedalīsies apmēram 1900 strādnieku, tajā skaitā celtņu vadītāji un stividori jeb kuģu iekraušanas un izkraušanas darbu vadītāji.

Arodbiedrības “Unite” biedri pieprasa paaugstināt algu, lai kompensētu 10% lielo gada inflāciju. Akcijas dalībnieki nav pieņēmuši ostas vadības piedāvājumam palielināt samaksu par 7%, un saņemt vienreizēju pabalstu – 500 britu mārciņu.

Nozares pārstāvji arī informēja, ka Felikstova ir noslogotākā osta Apvienotajā Karalistē un tajā strādā apmēram 2550 cilvēku. Tā apkalpo apmēram 48% jeb četrus miljonus konteineru gadā, un streiki šajā uzņēmumā nav bijuši 30 gadu.

Pirmdien, 22. augustā, sākta pieminekļa demontāžas laukuma iekārtošana Uzvaras parka teritorijā Rīgā, informēja Rīgas domē. Preses konferencē pirmdien domes pārstāvji stāstīja par nākamajiem pieminekļa demontāžas soļiem. Tostarp zināms, ka pieminekli nogāzīs, neizmantojot sprāgstvielas, objekta apkārtnē ieviesīs satiksmes ierobežojumus un nojaukšanas tehniku teritorijā ievedīs jau otrdien.

Sākti būvlaukuma iekārtošanas darbi pieminekļa demontāžai.

Objekta apkārtnē ieviesīs gājēju un tranportlīdzekļu satiksmes ierobežojumus.

Satiksmes ierobežojumi pagaidām plānoti līdz 15. novembrim.

Pārdaugavā esošo pieminekli nogāzīs, neizmantojot sprāgstvielas.

Pieminekļa nogāšanas datumu gan vēl neatklāj.

Policija aicina – bez vajadzības nedoties būvobjekta tuvumā.

Daugavpils plāno būvēt jau otru ar šķeldu kurināmo katlumāju, kā arī ar gāzi darbināmajās katlumājās izmantot sašķidrināto gāzi. Lai to sekmētu, Daugavpils dome pilsētas siltumtīklu uzņēmumam par vienu miljonu eiro palielina pamatkapitālu un sniedz garantiju par vairāk nekā 20 miljonu eiro liela aizņēmuma ņemšanai.

Vēl līdz šī gada janvārim 95% nepieciešamās siltumenerģijas Daugavpilī nodrošināja ar dabasgāzi. Tas bija tā saucamās pārejas uz zaļo enerģiju valsts līmenī nostādījums. Nu, tas tiek mainīts, primāri Daugavpilī atsakoties no privātās - obligātās iepirkuma komponentes (OIK) klātbūtnes siltumenerģijas iepirkumos.

Jaunā šķeldas katlumāja, kā apliecina Daugavpils mērs, varētu sākt darbu pēc pusotra gada.

Pašvaldības iezīmētais plāns līdz 2024. - 2025. gadam arī ir stiprināt "Daugavpils siltumtīklu" neatkarību un dažādot kurināmo, mazinot atkarību no dabasgāzes un saglabājot lētāko tarifu. Par siltumu Daugavpilī šobrīd jāmaksā 93 eiro par megavatstundu. Gandrīz 2,5 miljoni ir summa, ko pilsētnieki šobrīd parādā par jau patērēto siltumu.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.